Бзэхэм зэхуэдэ къару яIэщ
КъБР-м и прокуратурэм щыгъуазэ фещI еджапIэхэм анэдэлъхубзэхэр щрагъэджын и лъэныкъуэкIэ федеральнэ законодательствэм щыгъэува хабзэхэр зыхуэдэхэм.
Къэбэрдей-Балъкъэр Республикэм и еджапIэхэм екIуалIэхэм я анэдэлъхубзэр яджынымкIэ яIэ хуитыныгъэхэр ягъэмащIэ хуэдэу Интернетым хъыбар къызэрыралъхьам къыхэкIыу прокуратурэм Iуэхур зытетыр сэтей къещI.
Урысей Федерацэм и щIыналъэм щыщ республикэхэм я къэрал, муниципальнэ еджапIэхэм къэралыбзэхэр щрагъэджынымкIэ шэсыпIэ йоувэ УФ-м и федеральнэ законодательствэр.
Къэбгъэлъагъуэмэ, «Урысей Федерацэм зэрыщрагъаджэм и IуэхукIэ» 2012 гъэм дыгъэгъазэм и 29-м къыдэкIа Федеральнэ закон №273-ФЗ-м и 14-нэ статьям щыубзыхуащ Урысей Федерацэм и цIыхухэм школым и пэ къихуэ, псоми я зэхуэдэ пэщIэдзэ щIэныгъэ, курыт щIэныгъэ Урысей Федерацэм щызекIуэ бзэхэм хиубыдэ я анэдэлъхубзэмкIэ зрагъуэтыну хуиту. Ар зытещIыхьари егъэджэныгъэ IэнатIэм бгъэдэлъ зэфIэкIымрэ щIэныгъэ егъэгъуэтыным и IуэхукIэ законодательствэм игъэува хабзэхэм-рэщ.
«Къэбэрдей-Балъкъэр Республикэм и лъэпкъхэм я бзэхэм я IуэхукIэ» Къэбэрдей-Балъкъэр Ресубликэм и Закон №1-РЗ-уэ 1995 гъэм щIышылэм и 16-м къыдэкIам ипкъ иткIэ КъБР-м и лъэпкъхэм я бзэхэр къэралыбзэхэу щытщ икIи зэхуэдэ къару яIэу ахэр щызокIуэ къэрал, жылагъуэ IэнатIэ псоми.
Федеральнэ егъэджэныгъэ пщалъэхэм япкъ иткIэ 1 — 4-нэ классхэм, 5 — 9-нэ классхэм «Анэдэлъхубзэмрэ литерату-рэмрэ» егъэщIылIа предметхэр фIэкIыпIэ имыIэу яджын хуейщ.
Абы щыгъуэми псоми я зэхуэ-дэ хуитыныгъэ щрагъэгъуэткIэ (10 — 11-нэ классхэр) анэдэлъхубзэхэр яджыным щIыналъэмрэ еджапIэ IэнатIэмрэ унафэ щытращIыхь хъунущ сабийм и фIэфIыныгъэр къалъытэкIэрэ, балигъ мыхъуахэм я адэ-анэхэм (хабзэкIэ ящхьэщытхэм) я арэзыныгъэ хэлъу.
Псалъэм и хьэтыркIэ, Къэбэрдей-Балъкъэр Республикэм и курыт еджапIэхэм папщIэ Къэбэрдей-Балъкъэр Республикэм ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм 2017 гъэм бадзэуэгъуэм и 11-м къыдигъэкIа унафэ №844-м школхэм папщIэ зэхилъхьа щIыналъэ еджапIэ планым къыщыгъэлъэгъуащ «КъБР-м и лъэпкъхэм я щэнхабзэ», «Анэдэлъхубзэ», «Анэдэлъхубзэ литературэ» предметхэр 10 — 11-нэ классхэм щрагъэджхэм хагъэхьэныр.
Апхуэдэ щIыкIэкIэ къэралыр шэсыпIэ йоувэ 10-11-нэ классхэми еджакIуэхэм езыхэм яфIэфIу анэдэлъхубзэхэр яджынымкIэ хуитыныгъэ зэраIэмкIэ. Мыбдежым еджапIэр хуитщ адэ-анэхэмрэ еджакIуэхэмрэ я фIэфIыныгъэхэм фIэкIа нэгъуэщIым темыщIыхьауэ 10-11-нэ классхэм анэдэлъхубзэхэр нэгъуэщI предметхэмкIэ зэрихъуэкIыну.
Къэбэрдей-Балъкъэр Республикэм и прокуратурэм къывгурегъаIуэ яджыну бзэхэмрэ анэдэлъхубзэхэмрэ езыхэм яфIэ-фIу къыхахынымкIэ иджырей законодательствэм къыщыгъэлъэгъуа пщалъэхэр еджапIэхэм ямыгъэзащIэмэ, ар балигъ мыхъуахэм я конституцэ хуитыныгъэхэр нэмыукIытагъэ хэлъу къызэпызыуду къызэрыщIэкIынур.
Законодательствэм къигъэувхэу ищхьэкIэ къэтхьахэр къы-щызэпауд къэхъумэ, цIыхухэм республикэм и прокуратурэм и органхэм зыхуагъазэ хъунущ.
КъБР-м и прокуратурэ.
